खाने का ऑर्डर दिया और एक मेज के पास रखी कुर्सियों पर बैठ कर खाने की प्रतीक्षा करने लगे ! 15 मिनट बाद हमारे लिए खाना परोसा गया, पर उस ढाबे के खाने के साथ-2 उसकी सर्विस भी अच्छी नहीं थी ! रोटी के लिए बहुत लंबा इंतज़ार करना पड़ रहा था, अंत में थक-हार कर दाल पीकर बिल का भुगतान किया और सवा आठ बजे बालाजी के लिए फिर से अपना सफ़र जारी रखा ! ये राजमार्ग भी बहुत अच्छा है, हमारी गाड़ी सरपट दौड़ रही थी ! मुझे इस राजमार्ग की जो सबसे बुरी बात लगी वो ये कि इस राजमार्ग पर बहुत सारे गतिरोधक है इसलिए मुझे गाड़ी बहुत ही संभलकर चलानी पड़ रही थी ! पता नहीं कब कहाँ कोई गतिरोधक आ जाए, और गतिरोधक भी एक नहीं, एक साथ 3-3 गतिरोधक थे ! लगभग आधे घंटे क़ी यात्रा करने के बाद हम लोग मुख्य राजमार्ग को छोड़ कर अपनी बाईं ओर एक सहायक मार्ग पर आ गए, इसी मार्ग पर आगे जाकर बालाजी का मंदिर है !